धनकुटामा उद्योग दर्ता घट्दो क्रममा
धनकुटामा पछिल्लो समय उद्योग दर्ताको सङ्ख्या घट्दो अवस्थामा रहेको तथ्याङ्कले देखाएको छ ।
हिले, भदौ १३ गते ।  धनकुटामा पछिल्लो समय उद्योग दर्ताको सङ्ख्या घट्दो अवस्थामा रहेको तथ्याङ्कले देखाएको छ । गत आर्थिक वर्षमा जिल्लामा ३ सय २१ उद्योग दर्ता भएका छन् । अघिल्लो आर्थिक वर्षको तुलनामा धनकुटामा उद्योग दर्ता हुने क्रम केही घटेको घरेलु तथा साना उद्योग कार्यालयले जनाएको छ । त्यस्तै आर्थिक वर्ष २०७८-०७९मा ५१६ उद्योग आर्थिक वर्ष २०७५-७६ मा ५३७, आर्थिक वर्ष २०७६-७७ मा ३९७ र आर्थिक वर्ष २०७७-०७८ मा ३३६ उद्योग दर्ता भएका घरेलु तथा साना उद्योग कार्यालय धनकुटाका प्रमुख ईश्वर थापाले जानकारी दिनुभयो ।गत आर्थिक वर्षमा दर्ता हुने उद्योगमा कृषि तथा वन पैदावारमा आधारित दुई सय एक, पर्यटन ५५, सेवामूलक ५१ र उत्पादनमूलक १४ छन् । उद्योग दर्ताबाट एक हजार दुई सय चार जनामा रोजगारी सिर्जना भएको घरेलु तथा साना उद्योग कार्यालय धनकुटाका सूचना अधिकारी विकास कार्कीले जानकारी दिनुभयो । यस्तै धनकुटामा गत आर्थिक वर्षमा वाणिज्य तर्फ ७० वटा फर्म दर्ता भएका छन् ।त्यस्तै यो वर्ष उद्योगतर्फ २९ र वाणिज्य तर्फ नौ वटा खारेज भएका छन् । उद्योग र वाणिज्य दर्ताबाट गत आर्थिक वर्षमा घरेलु तथा साना उद्योग कार्यालयले २७ लाख १२ हजार नौ सय ७७ राजस्व सङ्कलन गरेको जनाएको छ ।